<http://www.mkksz.org.hu/index.php/2-uncategorised/738-nem-nem-nem-es-talan-igen>

[**NEM, NEM, NEM, és TALÁN IGEN**](http://www.mkksz.org.hu/index.php/2-uncategorised/738-nem-nem-nem-es-talan-igen)

Megjelent: 2017. december 01. péntek

**Az ORSZÁGOS KÖZSZOLGÁLATI ÉRDEKEGYEZTETŐ TANÁCS**

**ÜLÉSÉN ELMARADT AZ EGYEZTETÉS / JÖN A SZTRÁJK!**

**Amikor az OKÉT november 29-i ülése az NGM Szemere utcai könyvtártermében délután egy órakor összeült, szakszervezetünk honlapjáról, s a kibocsátott hírlevelekből már harminc órája ismert volt az MMKSZ ÖDOSZT döntése. Érdemi válasz, vagy a tárgyalások komoly folytatásának elmaradása esetére az Önkormányzati Dolgozók Országos Szakmai Tanácsa többlépcsős sztrájkot hirdetett 2018. január 12-től.**[Az ÖDOSZT Hírleveléhez katt ide](http://www.mkksz.org.hu/index.php/2-uncategorised/736-az-onkormanyzati-dolgozok-koveteleseirol-koztisztviseloi-sztrajk-tobb-lepesben)

A tanácskozás eredetileg tervezett napirendjét kicsit felforgatta az élet, de a **Kormányzati Oldal** képviselői bizonyosan képben lehettek az aktuális helyzetről, hiszen a **SZEF** és az **MKKSZ** vezetői fél egytől sajtótájékoztatót tartottak az ülés helyszíne előtt, a Szemere utcai járdán.



Válogatás a sajtótájékoztató, illetve **Boros Péterné** [délutáni szerepléseinek visszhangjából:](http://www.mkksz.org.hu/html/main/2017/sajtovisszhang1.pdf)

Az OKÉT ülését – amelyen a Munkavállalói Oldal képviseletében demonstratívan felvonult a SZEF, az ÉSZT, az MASZSZ, a Munkástanácsok vezetőinek szinte teljes köre – **Simon István Attila** munkaerőpiacért felelős helyettes államtitkár vezette a Kormányzati Oldalt, a Munkavállalói Oldalt **Fehér József**, az Önkormányzati Oldalt **Gyergyák Ferenc** vezette.

Az ülést **Szűcsné, Füredi Szilvia**, az NGM Munkaerőpiaci főosztályának vezetője elnökölte, aki első feladataként – és napirend előtti napirendként–a nyugdíjba vonuló **Batár Emese** búcsúztatásán egymás után adta a szót az oldalak képviselőinek, majd az ünnepeltnek.

**Batár Emese** az általa 28 év alatt itt levezetett egyeztetések és ülések emlékét felidézve – a számtalan testületi elnevezést is felsorolva – búcsúzott, továbbra is bízva abban, hogy minden szóértési kísérletnek értelme van.

**NAPIREND ELŐTT**

**1.    Boros Péterné**indítványozta az állam szolgálatában ügyfelekkel érintkező állami tisztviselők **ingyenes influenza oltásának** elrendelését. E körben felmerült, hogy egyes pedagógusoktól költségtérítést kért a háziorvos.

 **2.    Fehér József** javasolta, hogy a szakszervezetek országos reprezentativitására vonatkozó szabályozást (a KOMT legutóbbi ülésének megfelelően) a kormányzat hosszabbítsa meg.

 **3.    Gyergyák Ferenc** a TÖOSZ főtitkára értetlenségének adott hangot, hogy a **KÉF** minapi ülésének délutánján – ahol az oldalak országos képviselete egy teremben volt – pár óra múlva új jogállást, új életpályát szabályozva törvényjavaslatot nyújtottak be az **országgyűlésiköztisztviselők** helyzetének rendezésére 450 ezres kezdő javadalmazás mellett, miközben az önkormányzati köztisztviselők bérköveteléseiről szóló tárgyalásokat még augusztusban megszakította a kormányzat. A főtitkár jelezte, hogy a TÖOSZ decemberi ülése állásfoglalást ad ki az így kialakult helyzetről.

**Simon István Attila, helyettes államtitkár** válaszában az oltási javaslat továbbítását vállalta, illetve tájékoztatott, hogy a reprezentativitást érintő szükséges jogszabály módosítás már megvalósult. Az önkormányzati Oldal felvetésére nem reagált.

 **1.    NAPIREND**

**A bérintézkedésekből kimaradt közszolgálati munkavállalók kereseti helyzetének javításáról**

A napirendre az [MVO javaslatára](http://www.mkksz.org.hu/html/main/2017/oketjavaslat.pdf) és előterjesztése alapján került sor. A követelések ismertek, hiszen a nyár derekán már előterjesztették ezeket a szakszervezetek, sőt, ezek nyomatékosítására, sztrájkra is sor került júliusban.

**Fehér József,**az MVO ügyvivője, az előterjesztés gazdájaként áttekintette azt a történeti folyamatot, amelyben 2010-et követve a Kormány közel 1400 milliárd forintot kivont a közszférából.

**A költségvetési 3%-nál kisebb deficitjének árát a Kormány közvetlenül a közszférával, az itt dolgozókkal, tágabb értelemben a lecsökkent minőségű oktatást, eü-ellátást, gyengébb szociális támogatásokat kapó társadalommal fizettette meg**– szögezte le.

Tagadhatatlan, hogy 2015-től megindult egy visszapótlás, de ez még az időközben beállt reálkereseti veszteségek pótlására sem elég (legjobb esetben is csak 610 milliárd) ráadásul a szabályozás tudatosan megosztó, töredezett, és részleges volta miatt van közel 200 ezer olyan közszolgálati dolgozó, aki ezekből a visszapótlásokból sem kapott semmit.

**Simon István Attila**egyértelmű nyíltsággal jelentette ki, hogy a Kormány ezekre a követelésekre NEM-mel válaszol. Szerinte közel 520 ezer dolgozó kapott „valamit” – erre volt fedezet; többre nincs.

**Fehér József**a vita második körében megállapította, hogy a jelenlévők nem tárgyalásra feljogosított képviselői a kormányzatnak, hiszen csak egy **Nem** hangzott el, nem például az, hogy amit kérünk az 130 milliárd, de csak 70 van, tehát nézzük, ez mire elég!

**Mi tárgyalni, alkudozni, egyeztetni szeretnénk, de itt erről már nem lehet szó! -**tette hozzá, és felidézte, az OKÉT fórumán eddig egyetlen érdemi megegyezést sikerült tető alá hozni 2012, az új működési keretek megállapítása óta. Az is az a bér-kompenzációs rendszer volt, amit most két éve nem tudunk felszámolni!

**A kormányzat közömbössége érthetetlen;** a saját adatai ([*Jó Állam Jelentés 2017*](http://www.mkksz.org.hu/html/main/2017/joallamjelentes.pdf)) szerint is a dolgozói 14.5 %-a jövedelmi szegénységben él, a közszolgálatok fizetési helyzete a V4 országok közül Magyarországon a legrosszabb. Európában 22 közül a 17. helyen állunk. A bértáblák megsemmisültek, ezek alapján már visszapótolni sem lehet.

**Felmerül a kérdés;** mire van itt a Kormányzati Oldal képviselőinek mandátuma?

**Boros Péterné**szerint a kormányzat egy virtuális valóság adataival házal, ahol az átlagok mögötti számokkal csak a miniszterek és az az államtitkárok elégedettek. Az átlagszámítás becsapós számai mögött a 80 százaléknyi alulfizetett életében a tényleges valóság munkál; nincs a fizetésével elégedett, abból megélni, gyermeket nevelni, lakást rendesen fenntartani képes dolgozó!

A fiatalok, a diplomások már menekülnek a közigazgatásból, a közszolgálatból, immár a törvényes működést garantáló szakértelem és tudás elfogyni látszik a helyi önkormányzatoknál, és számtalan más helyen is – állapította meg az MKKSZ elnöke.

Ezt követően részletesen ismertette az ÖDOSZT sztrájkfelhívását, amelynek alapvető oka az, hogy az önkormányzati köztisztviselők 58%-a tizedik éve nem kapott fizetésemelést. A több lépcsős sztrájk havi ütemezése akár csatlakozási hullámot is kiválthatna, hiszen a szociális területen is nő a feszültség, miközben inkább nyugalomra volna szükség az országban.

A közrendvédelmi /**Bárdos Judit**/, a kulturális/**Papp Katalin**/, a vám- és pénzügyi /**Holecz Gábor/**terület képviselői hasonlóan nyilatkoztak.

**Gyergyák Ferenc**az Önkormányzati Oldal szóvivőjeként jelezte; sajnos előre tudta, hogy a kormányzat nemet mond, de ismét felidézi: hiába tagadja le **Latorcai Csaba,**hogy az MVO és az ÖO egyeztetett és közös javaslatát megkapta, tudható, hogy a BM háttér számításokat végzett, hogy a téma volt a Kormány előtt! Egyébként érthetetlen; miért kell a közös javaslat átvételét letagadni, talán az országgyűlési tisztviselők esetén is volt közös javaslat, amit a képviselőkkel közösen beterjesztettek? – tette fel a kérdést!

Ha az önkormányzati dolgozók hátrányba hozása ilyen tudatos, az akkor már politika, de öngyilkos politika, amelyik nem ismeri fel: az állampolgár–államigazgatás találkozások 80%-az itt zajlik, az önkormányzatoknál –zárta szavait.

**Simon István Attila**válaszában egyetlen új elem nem fordult elő; hivatkozott a személyi jövedelemadó, az áfa részleges, a szociális járulék fél százalékos csökkentésére, a vízügyi, a mentős, az igazságügyi, a kincstári dolgozók bérrendezésére, a szociális pótlékokra, az orvos bérek és a nővér fizetések rendezésére, mintha nem hallotta volna meg; ezek egyike sem hozott kielégítő megoldást.

**Fehér József**válaszában ismételten megállapította – eközben néhány ponton tételesen idézte az OKÉT, SZMSZ-t – a Kormány részéről senki nincs itt, aki alkudozna, egyeztetne! A munkavállalóknak most sincs felhatalmazással bíró kormányzati partnere. Már hét éve nincsen.

Az Oszd meg, és uralkodj! – parancsa működik, a feldarabolás, mert már öt féle köztisztviselői jogállás van és a szám láthatóan még nőni fog. Improvizálgatnak, tudatos, távlatos közigazgatási politikának nyoma sincs – szögezte le.

**Orbán Viktor** miniszterelnökként nem jár az állam népénél, a közszolgáknál, sosem volt OKÉT ülésen.Ez példátlan. Ilyen még nem fordult elő az előző ciklusokban!

Úgy tűnik, a Kormány azt hiszi, hogy a szükséges lépések többsége megtörtént, elégedett és hátra dőlt!

A napirend megállapodás nélkül, a hozzászólók „elfogása” után „abbamaradt”.

**2.    NAPIREND**

**Javaslat a minimális bértarifa rendszer kiegészítésére és a 2018. évi minimális tarifák összegére, a**[**diplomás bérminimum bevezetésére.**](http://www.mkksz.org.hu/html/main/2017/diplomas.pdf)

 Az  MVO már többször ismertetett javaslata [teljes terjedelmében itt olvasható :](http://www.mkksz.org.hu/html/main/2017/megismeteltjavaslat.pdf)

A szóbeli kiegészítésben **Fehér József** és **Boros Péterné** áltat tett további érvelést az Önkormányzati Oldal további három tagszervezete is megerősítette, a javaslatot egyhangúan támogatták. (TÖOSZ, MÖSZ, MVSZ)

**Simon István Attila** válaszában az érdekegyeztetési mechanizmus rejtelmeire hivatkozva felismerte, hogy a versenyszféra érdekképviseleteinek még nem állt módjában a **diplomás bérminimum** kérdésében hivatalos keretek között álláspontot kialakítani.Ezt lehetővé kell tenni a számukra. Ez időigényes, de elkezdjük – tette hozzá.

Ami a kettő már létező minimálbér tarifa 2018-ra a megállapodásban szereplő mértékénél nagyobb emelést követelő javaslatot illeti, azt korainak vélte, hiszen még egy év sem telt el a három éves megállapodás megkötése óta. **Az újabb emelések befogadása nagy káoszt okozna, erről nem lehet szó! –** szögezte le.

**Fehér József**a napirend mégis értékelhető tanulságait keresve leszögezte; elfogadhatatlan és tarthatatlan, hogy a minimálbér-tárgyalások a közszolgálati képviseletek kizárásával, a Versenyszféra Konzultatív Fórumán (**VKF)**, a versenyszféra érdekeinek alávetve zajlanak, **miközben a tipikusan minimálbérre szorítottak százezrei a közszférában dolgoznak.**

Az a minimum, hogy a 2019-es tárgyalást már ide kell hozza a kormány, de senki ne higgye, hogy 2018 már rendezett; egy éves várakozásra nincs már idő.

**3.    NAPIREND**

**Konzultáció a közszférában működő**[**kompenzációs rendszer 2018. évi alakulásáról**](http://www.mkksz.org.hu/html/main/2017/berkompenzacio.pdf)

A napirendet előadó **Adorján Richard** helyettes államtitkár és **Fehér József** közötti párbeszéd lényege a következő volt; a kivezetés kidolgozásával megbízott munkabizottság ugyan nem ülésezett, de ennek oka a megfelelő és mindkét félnek elfogadható alternatívák hiánya volt; 2018-ra minden marad a régiben!

**4.    Napirend**

[**Egyeztetés a közszolgálat meghatározásáról, társadalmi, gazdasági szerepéről**](http://www.mkksz.org.hu/html/main/2017/szefeszt.pdf)

AZ MVO előterjesztését **Földiák András** szóbeli kiegészítése megerősítette, mivel bemutatta azt a folyamatot, ahogy tudományos kutatásokkal, konferenciákkal, vitaülésekkel az anyag kiformálódott.

**Simon István Attila** az anyagot érett dokumentumnak minősítette,ami alkalmas lehet arra, hogy az érdekeltek a közszolgálat fogalmát közösen „rendbe hozzák” – és körülbelül ennyiben is maradtak, mert az ülésre 16.00-ig előirányzott idő elfogyott.

**EGYEBEK**

A**Munkástanácsok**javaslatot tett a **kereseti korlát** jogintézménye, és a **nyugdíjasok foglalkoztatására vonatkozó szabályozás** felülvizsgálatára.

**Simon István Attila** szerint a témában sokfordulós tárcaközi körözés és kodifikációs munka zajlik, ám idén e témában bizonyosan nem lesz változás. Jövőre talán igen.

